Nicolai Wammen (S), 2022-09-08:
Tak for det, og tak for debatten her i dag, som jo har handlet om, at regeringen har fremlagt et stramt og ansvarligt forslag til finanslov.
Det er en inflationsfinanslov, vi ser ind i, og det er det, fordi den største udfordring, vi står med i dansk økonomi og ude hos de danske familier lige nu, er inflationen.
Når man ser på dansk økonomi overordnet set, går det rigtig godt i den forstand, at vi har en bomstærk dansk økonomi, den højeste beskæftigelse nogen sinde, meget lav arbejdsløshed, gæld på vej ned og overskud på statens budgetter – så langt, så godt.
For det er jo kun den ene side af mønten.
Den anden side er, at samtidig med at vi har en bomstærk dansk økonomi, har vi også en situation ude i de danske hjem, hvor man er meget presset.
Priserne stiger.
Det gælder, når man skal handle ind i supermarkedet eller hos købmanden, når man tanker bilen, når regningerne kommer ind ad døren, og når man skal betale husleje.
Det her er noget, som virkelig kan mærkes rundtom i de danske hjem, og derfor er det også sådan, at vi har fremlagt et finanslovsforslag, som er målrettet de vigtigste opgaver, med den økonomi, vi har til rådighed, når tingene skal gøres ansvarligt.
For det er ikke en mulighed bare at føre en politik, hvor vi sender en masse penge ud, som så er med til at puste til en inflation, der i forvejen er høj.
Det, vi har brug for, er en ansvarlig økonomisk politik, som ikke gør inflationen værre, samtidig med at vi selvfølgelig også hjælper nogle af de mennesker, der er kommet mest i klemme.
Jeg må samtidig også være åben og ærlig og sige, at uanset hvor gerne vi end ville, og det tror jeg gælder bredt her i Folketinget, så er der først og fremmest ikke en tryllestav, der kan få inflationen til at forsvinde, og der er heller ikke den mulighed, at vi kan tage alle byrder af alle skuldre.
Dertil er det smæk, vi har fået i kølvandet på Putins forfærdelige krig i Ukraine, for stort.
Men vi har allerede iværksat en række initiativer for at hjælpe danskerne.
Bl.a. har vi sendt 6.000 kr. ud til ca. 400.000 husstande.
Vi har fået et flertal på plads bredt i Folketinget i forhold til de pensionister, der modtager ældrechecken, det vil sige dem, der har mindst, sådan at der dér kan gives et beløb på 5.000 kr. skattefrit.
Og vi har i det finanslovsforslag, vi har lagt frem, også sagt, at der bliver brug for mere.
Vi har sat en reserve af på 2 mia. kr., og vi har tilføjet, at vi vil følge det her tæt, og det vil sige, at der kan blive brug for mere end de 2 mia. kr.
Men det er under alle omstændigheder rigtig klogt at sætte nogle penge af på forhånd, så vi har dem stående klar til brug.
For det, vi kigger ind i her i efteråret og til vinter, er ikke noget, der ser særlig behageligt ud.
Det er svære tider, der ligger forude for danskerne, når det gælder inflationen, og det skal vi tage dybt alvorligt.
Ved siden af det har vi også sagt, at det, vi i øvrigt sætter penge af til i forhandlingsreserven, synes vi skal bruges på vores sundhedsvæsen, herunder psykiatrien, og på ældreområdet.
Betyder det så, at der ikke er mange andre vigtige ting, man også kunne bruge penge på?
Nej, for selvfølgelig er der det, men hvis vi skal gøre det her ansvarligt, og det skal vi, så er der ikke råd til, at vi laver en masse nye tiltag, og at jeg som finansminister står på den her talerstol og deler milde gaver ud.